Խորխե Գոնսալես Կամարենա

Խորխե Գոնսալես Կամարենա (, ), 20-րդ դարի մեքսիկացի նկարիչ և քանդակագործ։

Կենսագրություն 

Ծնվել է 1908 թվականի մարտի 24-ին Մեքսիկայի Խալիսկո նահանգի Գվադալախարա քաղաքում։ 1918 թվականին ընտանիքով տեղափոխվել են մայրաքաղաք Մեխիկո, որտեղ Խորխեն 1922 թվականին ընդունվել է Սան Կառլոս ակադեմիան, աշակերտել անվանի նկարիչ-արվեստաբան, դոկտոր Ատլին (իսկական անունը՝ Խերարդո Մուրիլիո, 1875—1964)։ Ուսումնառությունն ավարտելուց հետո սկզբնական շրջանում աշխատել է որպես գովազդային պաստառներ ձևավորող, 1929 թվականից՝ Revista de Revistas և Nuestro México պարբերականների նկարիչ-պատկերազարդող։ Անսալով դոկտոր Ատլի՝ նոր, մոնումենտալ արվեստ ստեղծելու կոչին՝ սկսել է իր ուժերը փորձել որմնանկարչության և հաստոցային նկարչության ասպարեզներում։

1932 թվականին պատվեր է ստացել իրականացնելու Պուեբլա նահանգի Ուեխոցինգո բնակավայրի մերձակայքում գտնվող  XVI դարի երկրորդ կեսի ֆրանցիսկյան վանքի չափազանց վնասված որմնանկարների վերականգնման աշխատանքները, որոնք տևել են երեք տարի։ 1953 թվականին Կամարենան հանդես է եկել ի պաշտպանություն Վերակրուսի Սան Խուան դե Ուլուա չորսհարյուրամյա բերդի, որը ցանկանում էին քանդել՝ մի նոր նավանորոգարան ու գինու գործարան կառուցելու նպատակով։ Այդ նույն տարում նա հիմնել է հնությունների պաշտպանության ու վերականգնման հատուկ կոմիտե։

Կամարենան խորությամբ ուսումնասիրել է ացտեկ նկարիչների փորձն ու տեխնոլոգիական հնարները և ստեղծագործաբար կիրառել գեղանկարչական ու քանդակագործական իր աշխատանքներում։ Մասնակցել է Միքելանջելոյի գրաֆիկական դիմանկարի ստեղծման համար հայտարարված մրցույթին, հաղթել, արժանացել Commendatore della Republica կոչման։ 1970 թվականին նրան շնորհվել է ազգային մրցանակ արվեստի ասպարեզում։ Կամարենան ստեղծագործական իր բեղուն կյանքի ընթացքում հասցրել է ստեղծել երկու հազարից ավելի նկար, որոնք հաստոցային գեղանկարչության տպավորիչ նմուշներ են, գտնվում են աշխարհի բազմաթիվ թանգարանների ու պատկերասրահների հավաքածուներում։ 1970-ական թվականների վերջերին նա իր աշխատանքների ցուցահանդեսներով այցելել է Արևմտյան Եվրոպայի մի շարք երկրներ։

Կամարենան եղել է Մեքսիկայի պլաստիկ արվեստների ընկերակցության (Asociación Mexicana de Artes Plásticas) նախագահը։

Պատկերասրահ

Ծանոթագրություններ

Արտաքին հղումներ 
 Nota sobre el centenario del natalicio del pintor.
 "La Patria". Historia de la modelo Victoria Dornelas.
 
 

Մեքսիկայի արվեստ
Մեքսիկացի նկարիչներ
Քանդակագործներ
Մեքսիկացի քանդակագործներ